<classify> JESHI la Magereza nchini limesema mfungwa ambaye ameachiwa kwa msamaha wa Rais Dk John Magufuli, hawawezi kuendelea kukaa gerezani, kwa sababu hana haki ya kuwa mfungwa. Aidha, mfungwa aliyekataa kutoka gerezani kwa msamaha wa Rais Magufuli, Merad Abraham amekabidhiwa kwa ndugu zake. Hayo yamesemwa na Kamishna Jenerali wa Magereza, Phaustine Kasike alipozungumza na waandishi wa habari jana jijini Dar es Salaam. Kwa mfano yule mfungwa aliyekataa kutoka gereza la Ruanda Mbeya, tuliamua kutafuta anwani na maelezo ya ndugu zake na tulipopata taarifa zao, tulimkabidhi kwa ndugu zake. Nitoe rai kwa jamii kuwapokea wafungwa hawa na muache kuwanyanyapaa, alisisitiza Kasike. Alisema utaratibu wa kumpokea mahabusu au mfungwa gerezani, ni lazima kuwepo hati ya kifungo au ya mashauri, vinginevyo hawawezi kumpokea. Aliwataka watanzania kutowanyanyapaa wafungwa waliotoka gerezani kwa msamaha wa Rais, kwani wamejutia makosa na wanaamini wataacha kutenda uhalifu. Alisema utekelezaji wa agizo la Rais la kuwaachia huru wafungwa 5,533 umekamilika ipasavyo katika magereza yote nchini. Alisema miongoni mwa manufaa ya msamaha huo ni kupunguza msongamano magerezani, ambapo awali kulikuwa na wafungwa 17,805 na sasa kuna wafungwa na mahabusu 12,665. Kasike alisema wanufaika wa msamaha huo, wanaweza kujumuika na ndugu, jamaa na familia zao, kupata fursa ya kujishughulisha na shughuli za maendeleo na kuchochea urekebishaji magerezani, kwa kuimarisha nidhamu na kurejesha matumaini kwa watu walioko magerezani. Aliongeza kuwa changamoto zilizojitokeza wakati wa kuwaachia wafungwa hao ni baadhi ya wafungwa kuonesha kuwa hawako tayari, kuungana na jamii na wengine kufanya makosa baada ya kuachiwa huru. Alisema wafungwa walioachiwa wanahitaji kukubalika na kupokelewa katika jamii ili waweze kuishi vema na kwamba ni wajibu wa jamii kuendelea kuwaelekeza kuishi vizuri kwa kufuata sheria na taratibu za nchi. Alisisitiza kuwa kuwanyanyapaa, kutawafanya wafungwa hao kuathirika zaidi na kukata tama, hivyo kusababisha kufanya uhalifu ili kurudi magerezani. Akizungumzia msamaha huo, Kamishna Kasike alisema kwa kawaida misamaha mingine imekuwa ikitolewa kwa kuzingatia baadhi ya makosa na kwamba aina ya vifungo na makosa ambayo yalikuwa hayahusishwi na msamaha ni wafungwa wa kunyongwa, kifungo cha maisha, dawa za kulevya, rushwa na wizi wa kutumia silaha. Pia makosa ya wizi wa kutumia nguvu, kujamiiana, kulawiti, kuwapa mimba wanafunzi, kubaka, wizi wa magari, uharibifu wa miundombinu, walionufaika na parole na uhujumu uchumi.  <topic>: KITAIFA 